同魯直无咎遊啟聖
作者：張耒
朝代：宋

paragraphs: 西方金仙千歲身，天上伐木役天人。
閻浮檀光照世界，作此無量勝妙因。
九龍寶地赤精宅，湧出宮殿壓風輪。
化人南來爲守護，震動六種走鬼神。
錦幪老人常住世，燕坐說法無冬春。
故人蕭公作塵土，白蓮花葉光如新。
妙道無邊世眼窄，真心遍通人智貧。
可憐端居弊宇宙，幾見疑惑談僞真。
簷牙森森鐵鳳啄，殿顔眈眈金獸蹲。
官冷何妨近香火，時容絕勝洗埃塵。